
EX ORiD. FRATRUM MINORUM CONVENTUALIIM 

DEI ET APOSTOUCAE SEDIS GRATU 
veheaabiubus riurniuui 

ET CHARISSIMIS IN CHRISTO FILIIS DIGNITATIBUS ET CANONICIS 
PAROCHIS CLERO ET POPULO UNIVERSO CIVITATIS 
ET DIOECESIS SUAE SALUTEM 
PACEM ET GAUDIUM IN SPIRITU SANCTO. 


Qui me a summo Pontificiae Majestatis solio 
despiciens humilem perenni heneficiorum co- 
pia benignus ornavit; qui me elapso anno per 
Apostolicas Litteras universo Minorum Conven- 
tualium Ordini, cui a prima juventute nomen 
libens ac volens jucundissime dederam, Apo- 
stolica item vicaria potestate praefecerat, idem 
nuper Sanctissimus Pontifex et Princeps in- 
dulgentissimus me nihil tale nec cogitantem 
nec merentem amplissimae Ecclesiae vestrae 
Urbevetanae dedit Episcopum, Patremque vo- 
luit esse, et Pastorem animarum vestrarum. Ma- 
tutinis precibus, ut mos est, quietus adfueram, 
atque in meditatione Christi patientis, ut jeju- 

nii .quadragesimalis tempus ferebat, igniculus 
fortassis exardescebat, quando mihi ad sacrum 
faciendum properanti viam interclusit nuncius, 
qui, quid de me Beatissimus GREGORIUS XVI 
consilii coepisset, inopinato enarravit. Obstu- 
pescenti penitus, animoque. incerto, atque va- 
rias in affectiones distracto obversata sunt plu- 
rima, vehementer quidem; sed quo ordine, qua 
ratione qui dicerem? Primo sane clementia 
illa pene singularis, similisque divinae, quae 
de pulvere suscitabat egenum, ut sederet cum 
Principibus, et solium Episcopalis gloriae te- 
neret. Sed et ipsa dignitas Episcopatus, cu- 
jus desiderio locum esse posse tradit qui- 
dem Apostolus, sustinendae vero et citra pia- 
culum in Ecclesia Dei cum animarum fructu 
exercendae ut quis par esse possit, tot, tam- 
■que sublimia Paulus longa enumeratione com- 
plexus est, ut vel ipsos doctrina et sanctitate 
praeclaros viros, non hominem modo imbe- 
cillum, infirmum, et adhuc dormientem deter- 
reat. Obversabatur autem et Ecclesiae ampli- 
tudo vestrae, cujus clavum deducta continen- 
ter serie ab antiquis usque temporibus tenue- 
runt Viri omni virtutum genere praestantis- 
simi, Vaticana purpura saepissime donati, quos 

inter commemorare honoris causa mihi juvet 
decessorem meum Antonium Dominicum Gam- 
berinium Patrem Eminentissiinum de Episco- 
pali Urbevetana Ecclesia, ac de Vobis omni- 
bus optime meritum, acerrimi ingenii virum, 
omnigena quidem eruditione, sed juris utrius- 
que praesertim ad miraculum peritissiraum, 
quem non ita pridem Sapientissimus Ponti- 
fex accersitum in Urbem negociis per Ditio- 
nem Ecclesiasticam interioribus praeposuit , 
et suum a secretis hac de re constituit Admi- 
nistrum. Quibus omnibus quum ipse nullo mo- 
do sim nec virtute, nec doctrina, nec rerum 
usu, nec demum pietate comparandus, sum- 
mopere veritus sum, ne conspicuae Ecclesiae 
Urbevetanae splendor, et gloria haereditario 
quodam jure in dies amplificata mei culpa 
quid detrimenti caperet. Quoniam vero et ab 
iis, quibus a teneris assueti sumus, aegerrime 
distrahimur, et dimovemur, animoque haerent 
firmissime; vetustae honestorum hominum con- 
suetudines, diuturna, eaque jucundissima clau- 
stralis hominis vivendi ratio, perennis per tot 
annos in splendidissima Urbe hac commoratio, 
studiorum meorum indoles, frequens amico- 
rum doctissimorum concursus, domus, parie- 

tcs, viae, urbs denique universa, animo vehe- 
mentissime suberant, hac illacque fluctuantem 
traliebant. In tanta rerum mearum perturba- 
tione admirabile Illius, cui et venti et mare 
obediunt, nomen invocavi, rogavique in hu- 
militate cordis, ut nutantem firmaret, turba- 
tum sedaret, et audienti servulo, quid vellet 
ab eo fieri, miserator ostenderet. Atque ut voti 
fierem compos, Deique voluntatem lutus agno- 
scerem, ad firmissimam Catholicae Ecclesiae 
Petram convolavi, et ad Beatissimi Pontificis 
pedes provolutus, omnia pandens humillime 
tum quae mihi jucunda, tum quae injucunda 
erant et aspera, me totum sapientiae ejus, 
snmmaeque bonitati commisi. Comitate illa 
pene incredibili, quam mirati suspiciunt 
omnes, excipiens, expedire dixit, ut ego unus 
ille essem, qui mihi ipsi, desideriis et affectio- 
nibus meis pro Urbevetano populo morerer. 
Sedari illico coepta est in me animi cordis- 
que commotio, meaeque infirmitatis aliquan- 
tum oblitus, id unum mente volvebam, ut mi- 
hi, rebusque meis spiritaliter mortuus, omnem 
operam, studium, industriam, laborem confer- 
rem ad commune omnium vestrum in via 
pacis et veritatis bonum procurandum, Eccle- 

siamqne mihi commissam sancte pro viribus 
administrandam. Nonne enim potens Deus de 
lapidibus suscitare filios Abrahae vocat ea 
quae non sunt, ut ea quae sunt destruat? Nonne 
contemptibilia et ignobilia mundi eligit, ut 
fortia confundat? Nonne ubi abundavit ini- 
quitas, superabundare facit gratiam ? Qui di- 
xit: sine me nihil potestis facere, dixit etiam: 
petite et accipietis, quaerite et invenietis, pul- 
sate et aperietur vobis. Ipse Pater misericor- 
diarum et Deus totius consolationis facit ut 
velimus, facit ut faciamus, operatur in nobis 
velle et perficere pro bona voluntate. Quae 
quidem omnia in memoriam ideo revoco ve- 
stram, ut participes sitis ejusdem spei, in qua 
firmiore me faciunt esse. 

Quod si quis miraretur, ea me hucusque 
attigisse, quae domestica prorsus videntur, le- 
viorisque momenti, nec plane digna, quae fu- 
siori calamo ob oculos omnium ponantur, ad- 
vertat, me jam vobis Patrem esse, Vosque mi- 
hi filios in Domino charissimos, meque jam 
ea erga Vos Christi charitate urgeri, quae fa- 
cit, ut omnia mea vestra esse putem, vosque 
de iis, quae mihi jucunda in Christo fuerunt, 
pariter in Domino delectari. 

Neque parum solatii attulit infirmitati meae, 
quod Kalendis Maji munus Episcopalis conse- 
crationis acceperim, qui mensis Deiparae Vir- 
gini Mariae sacer est, in qua omnis spes vi- 
tae et virtutis. Accedit et locus et dies; in 
ipsa enim Basilica in honorem Apostolorum 
Sanctorum Deo dicata Philippi et Jacohi mi- 
noris ossa coluntur, et dies eorum memoriae 
sacra festiva recurrit exultatione. Det Virgo 
Deipara, dent inclyti Apostoli, quorum pa- 
trocinio suffultus magnam vitae partem exegi, 
novam mihi et periculi plenam in Episcopali 
onere ferendo viam auspicari. 

Mulla quidem eaque jucundissima audio 
de Vobis in fide et charitate tranquillam vi- 
tam degentibus, multa de obsequenti, devo- 
toque in Pontificem Maximum et Apostolicam 
Sedem animo vestro; qua de re etiam novis- 
sime, dum per Ecclesiasticam ditionem impio- 
rum hominum culpa seditio cresceret, ma- 
gnusque excitaretur tumultus, gloriam a ma- 
joribus vestris acquisitam novo laudum gene- 
re cumulastis. Advigilandum tamen est Vo- 
bis, et magnopere cavendum, ne sensim obre- 
pat inter vos eorum sermo, qui velut cancer 
serpit, et in agro Ecclesiae superseminat ziza- 

nia. Eo enim ob temporum injuriam misere 
devenimus, ut exurgant ubique viri loquen- 
tes perversa, qui, ut Apostolus Judas praedi- 
xit, quaecumque ignorant, blasphemant: quae- 
cumque autem naturaliter tamquam muta ani- 
malia norunt, in his corrumpuntur- Vigilate, 
dilectissimi, state in fide, quae salutis funda- 
mentum est. Omnia vestra in charitate fiant. 

Advigilandum praecipue Vobis est omni- 
bus, qui in sortem Domini vocati estis, et per 
diversos Ilierarchiae Ecclesiasticae gradus Deo 
servientes, adjutores mei estis in Domino. Quos 
inter sicut emicat splendidissimus Canonico- 
rum Ecclesiae Cathedralis Ordo, ita primas 
sibi sollicitudinis et dilectionis meae jure ac 
merito vindicat partes. In omnibus ergo, fra- 
tres cbarissimi, veluti e snblimiori Ecclesiae 
nostrae specula praebete vos exemplum bo- 
norum operum in doctrina, in integritate, in 
gravitate, atque in omni sapientia, docentes 
et commonentes vosmetipsos psalmis, bymnis 
et canticis spiritualibus, in gratia cantantes 
in cordibus vestris Deo. In id enim ex Tri- 
dentinorum Patrum sententia instituti fuistis, 
ut pietate praecellatis, aliisque exemplo sitis, 
atque Episcopum opera et officio juvetis ad 

conservandam augendamque ecclesiasticam di- 
sciplinam. 

Quoniam vero sacerdotalis ministerii solici- 
tudo in id maxime incumbere debet, ut oves 
Christi salutaris doctrinae pabulo nutriantur, 
sancte regantur, atque a lupis rapacibus im- 
pavide defendantur; ideo Vos, qui in animarum 
cura pastores, adjutores mei estis et coopera- 
tores, moneo et exhortor in Domino Jesu Chri- 
sto, ut in grege custodiendo vigiles, nec um- 
quam labori et industriae parcentes, curam 
habeatis de ovibus. Pascite qui in vobis est 
gregem Dei, providentes non coacte, sed spon- 
tanee secundum Deum, neque turpis lucri gra- 
tia, sed voluntarie; et cum apparuerit princeps 
pastorum, percipietis immarcescibilem gloriae 
coronam. Ita caute et sancte ambuletis, ut is 
qui ex adverso est vereatur, nihil habens ma- 
lum dicere de nobis. 

Sacerdotes et reliquorum ordinum Clerici, 
quotquot per Urbem et Dioecesi m nostram 
Deo vacatis, attendite vobis e doctrinae. Uni- 
cuique vestrum in singulis gradibus secundum 
mensuram dictum est a Domino: Vos estis lux 
mundi: Vos estis sal terrae. Quod si sal infa- 
tuatum fuerit, in quo salietur? Luceat vero 

lux vestra coram hominibus, ut videant opera 
vestra bona, et glorificent Patrem vestrum, qui 
in coelis est. 

Quomodo autem silentio praeteream Vos, 
inclyti Regularium Ordinum Professores, cum 
ipse ab adolescentia mea in Serapbici Fran- 
cisci palestra suavissimum disciplinae regula- 
ris jugum portaverim? Mementote, Filii charis- 
simi, mementote Patrum vestrorum, qui in ge- 
nerationibus gentis suae gloriam adepti sunt, 
et in diebus suis habiti sunt in laudibus. Sata- 
gite, ut eorum pietates non desint, sed cum 
semine eorum permaneant bona , haereditas 
sancta sint nepotes eorum, et filii eorum 
propter illos usque in aeternum maneant. Ma- 
gna quidem promisistis, sed majora vobis in 
coelo promissa sunt. Quapropter mente inte- 
gra, fide firma, virtute robusta, charitate per- 
fecta parati ad omnem voluntatem Dei esto- 
te, conservantes fortiter Dominica mandata 
et Evangelicae perfectionis consilia, ne ali- 
quid ad exemplum bonorum factorum desit 
in \ obis. 

Virgines Deo sacrae, ilos Ecclesiastici ger- 
minis, Religionis decus et ornamentum, quae 
carnis illecebras, mundi pompas et saecularem 

fastum generoso pede proculcastis, et ad nu- 
ptias convolastis immaculati Sponsi Christi, sa- 
tagite, ut illi soli usque ad finem placeatis, 
bponsae Christi estis; videte, ne quid indi- 
cum Ei, cui desponsatae estis, admittatis. Ve- 
luti gementes columhae, instate orationi, obse- 
crationi et gratiarum actioni. Numquam desit 
in lampadibus vestris oleum sanctae charitatis, 
ut accipiatis coronam, quam Dominus Vobis 
praeparavit in aeternum 

Paterna Vos pariter charitate complector, 
Optimates, Proceres et Cives, qui generis no- 
I 1 ate, rerum gerendarum scientia, studio- 
rum cultu, patria charitate et virtutum lau- 
e floretis, quorum ad exemplum se tota plebs 
componere solet: Honori vobis ducatis et lau- 
di in omnibus Christiani hominis officiis ce- 
teros exemplo praeire, et pietatem, quae ad 
omnia utilis est, in Crucis humilitate sectari. 
Confitemini in terris verbo et operibus Chri- 
stum Regem regum et Dominum dominan- 
tium, qui confitebitur Vos in coelis coram An- 
gelis et Sanctis apud Patrem. 

Omnes denique Vos Urbis et Dioecesis inco- 
las, filios meos in Domino charissimos, qui 
in Christo estis gens sancta et populus acqui- 

sitionis, oro, obtestorque, ut pro sua quisque 
conditione, et statu praecepta Domini implea- 
tis. Patres, educate filios vestros in disciplina 
et • correptione Domini : Filii , obtemperate 
parentibus, ut bene sit vobis : Servi, obedi- 
te dominis, sicut Christo: Domini, remittite 
minas, scientes, quod personarum acceptio non 
est apud Deum: Senes sint sani in fide, in 
dilectione, in patientia: Juvenes sobrii atqne 
pudici: Mulieres prudentiam doceant adole- 
scentulas, sint castae et sobriae, domus curam 
habeant, diligant viros filiosque suos. Omnes 
autem estote invicefn benigni, . misericordes, 
donantes invicem, sicut et Deus in Christo 
donavit nobis. 

Interea licet absens corpore, spiritu tamen 
praesens, Vobisque animo et corde conjunctus 
accedamus cum fiducia ad thronum gratiae, 
et precemur a Patre luminum, ut Sanctissi** 
mum Dominum nostrum Patrem et Principem 
GREGORIUM XVI bono universae rei Chri- 
stianorum publicae divinitus datum diutissi- 
me servet incolumem, sospitet, atque vivificet. 
Oremus etiam pro viro Eminentissimo Placido 
Zurla, cujus summa laus est per omnem Ec- 
clesiam, a quo munus Episcopalis Consecratio- 

nis accepi. Innotescant denique petitiones no- 
strae apud Deum pro universa Ecclesia Ca- 
tholica, quacum simus semper fide, quae per 
charitatem operatur, arcte conjuncti, ut «co- 
gnoscat mundus, quod Christi discipuli sumus, 
quia diligimus fratres. 

Commendo Vos Deiparae Virgini in coelum 
assumptae, in cujus honorem dicatum est Deo 
Cathedrale Templum, avitae Urbevetanorum 
pietatis et munificentiae splendidissimum mo- 
numentum. Ipsa, per quam omnia nos habere 
voluit Deus, sit praesidium nostrum, sit spes, 
sit gaudium, sit salus nostra. Commendo etiam 
Coclitibus sanctis Urbis atque Dioeceseos Pa- 
tronis, Angelisque Tutelaribus, ut pro Vobis et 
pro me humili Episcopo vestro orent assidue 
apud Deum. 

AEre perennior autem sit fiducia nostra 
in sanguinem Agni immaculati Christi, qui 
emundat nos ab omni peccato, cujus pretiosis- 
simam singulari Dei beneficio per miraculum 
tesseram habemus in sacro linteo, quod ad pe- 
rennem Urbis nostrae incolumitatem, omnium- 
que praesidium in eadem Cathedrali AEde 
servatur. 


Digitized by Google 



X i5 X 

Gratia Domini nostri Jesu Christi, et cha- 
ritas Dei, el communicatio Sancti Spiritus sit 
cum omnibus Vobis. Arnen. 

Romae extra Portam Flaminiam Kalendis 
Maji, quae dies est ipsa Consecrationis meae, 
Anno a Christo nato MDCCCXXXIU. 

